দ্য ডোর ইন দ্য ওয়াল (উপন্যাস)

দ্য ডোর ইন দ্য ওয়াল (  ) হচ্ছে মার্গারেট ডি অ্যাঞ্জেলি রচিত একটি উপন্যাস যা ১৯৪৯ সালে প্রকাশিত হয়েছে। উপন্যাসটি ১৯৫০ সালে আমেরিকান শিশুসাহিত্যে শ্রেষ্ঠত্বের জন্য নিউবেরী পদক অর্জন করে।ALA Newbery Medal winners list

 কাহিনি সারাংশ 
এই গল্পটির পটভূমি হলো মধ্যযুগীয় ইংল্যান্ড, যখন ব্ল্যাক ডেথ (বিউবোনিক প্লেগ) সারা দেশে ছড়িয়ে পড়ছিল। লেখক নিজেই বইটির চিত্রাঙ্কন করেছেন। ​রবিন নামের দশ বছর বয়সী এক বালককে তার বাবার মতো একজন নাইট হওয়ার জন্য বাইরে পাঠানো হবে বলে ঠিক হয়েছিল। কিন্তু তার স্বপ্নে বাধা আসে যখন সে তার পা দুটির ব্যবহার করার ক্ষমতা হারিয়ে ফেলে। একজন ডাক্তার রবিনকে আশ্বস্ত করেন যে তার পায়ের এই দুর্বলতা প্লেগের কারণে হয়নি।

তার বাবা-মা তখন দূরে: বাবা রাজার বাহিনীতে যোগ দেন এবং মা রানীর সেবায় কাজে যান। প্লেগের ভয়ে বাড়ির ভৃত্যরাও ঘর ছেড়ে চলে যায়। রবিনকে তখন বাঁচান ব্রাদার লুক, যিনি একজন ফ্রায়ার (গির্জার সন্ন্যাসী)। তিনি রবিনকে খুঁজে বের করে সেন্ট মার্কস মঠ-এ নিয়ে যান, যেখানে ব্রাদার লুক থাকেন, এবং রবিনের দেখাশোনা শুরু করেন।

ব্রাদার লুক রবিনকে বাইবেল ব্যবহার করে পড়ালেখা শিখতে, ব্যায়াম হিসেবে সাঁতার কাটতে, কাঠ দিয়ে ছোট ছোট জিনিস তৈরি এবং খোদাই করতে শেখান। এছাড়া তিনি রবিনকে ক্রাচ তৈরি করতে সাহায্য করেন, যাতে সে স্বাধীন হতে পারে এবং শক্তি ও আত্মবিশ্বাস তৈরি করতে পারে। ফ্রায়ার তাকে ধৈর্য ও মনের জোরের শিক্ষাও দেন। ফ্রায়ার তাকে বলেন, কোনো চ্যালেঞ্জ অতিক্রম করার আগে প্রথমে অবশ্যই "দেয়ালের দরজা" (দ্য ডোর ইন দ্য ওয়াল) খুঁজে বের করতে হবে।

রবিনের বাবা-মা তাকে স্যার পিটার ডি লিন্ডসে-এর কাছে 'পেজ' হিসেবে থাকার পরিকল্পনা করেছিলেন, যা নাইট হওয়ার প্রথম ধাপ। জন গো-ইন-দ্য-উইন্ড, যিনি একজন মিনস্ট্রেল (ভ্রাম্যমাণ গায়ক), রবিনের বাবার একটি চিঠি নিয়ে আসেন। সেই চিঠিতে রবিন, জন গো-ইন-দ্য-উইন্ড এবং ব্রাদার লুককে লিন্ডসে-এর কাছে যেতে বলা হয়।

কয়েক দিন ধরে দীর্ঘ ভ্রমণের পর, যেখানে তারা প্রায় ডাকাতদের কবলে পড়েছিল এবং কিছুক্ষণের জন্য ভুল পথেও গিয়েছিল, অবশেষে তারা নিরাপদে লিন্ডসে দুর্গে পৌঁছায়। ডি লিন্ডসে এবং তার পরিবার তাদের আন্তরিকভাবে স্বাগত জানান। সেখানে থাকাকালীন রবিন তার সাধ্যমতো পেজ-এর দায়িত্ব পালন করতে থাকে, তার সাহিত্য শিক্ষা চালিয়ে যায় এবং শরতের ঠান্ডা নদীতে সাঁতার কাটে। গো-ইন-দ্য-উইন্ড-এর বাঁশি বাদ্যে অনুপ্রাণিত হয়ে সে বীণা বাজানোও শেখে এবং তার কাঠ খোদাইয়ের দক্ষতা ব্যবহার করে নিজের জন্য একটি বীণা তৈরি শুরু করে।

কিছু সময় পর, ওয়েলসের সৈন্যরা লিন্ডসে দুর্গ অবরোধ করে। সেই বছর ফলন কম হওয়ায় দুর্গে খাবার ও জলের অভাব দেখা দিতে শুরু করে। ব্রাদার লুকের সমর্থন ও আশীর্বাদ নিয়ে রবিন ডি লিন্ডসের অজান্তেই দুর্গকে বাঁচানোর একটি গোপন পরিকল্পনা করে। ​রবিন ঠান্ডা নদীতে সাঁতার কাটে, সরল-মনা রাখাল ছেলের ছদ্মবেশে ক্রাচের সাহায্যে শত্রুদের লাইন পেরিয়ে যায় এবং গো-ইন-দ্য-উইন্ডকে সতর্ক করে।

গো-ইন-দ্য-উইন্ড তখন তার বৃদ্ধা মায়ের সাথে ছিল। জন গো-ইন-দ্য-উইন্ড ডি লিন্ডসের চাচাতো ভাই স্যার হিউ-কে খবর পাঠায়, যার বাহিনী অপ্রত্যাশিতভাবে আক্রমণ করে এবং ঘন কুয়াশার সুযোগ নিয়ে ওয়েলস আক্রমণকারীদের পরাজিত করে। ​সেই শীতকালে, বড়দিনের আগের সন্ধ্যায় রাজা ও রানী তাদের বাহিনী এবং রবিনের বাবা-মায়ের সাথে দুর্গে এসে পৌঁছান। রবিন তার বাবা-মায়ের সাথে মিলিত হয়।

সে যখন তার তৈরি করা বীণা বাজিয়ে রাজ-দম্পতির জন্য একটি বড়দিনের গান গায়, তখন লিন্ডসে দুর্গ বাঁচানোর জন্য মুকুটের সেবায় তার এই কাজের জন্য তাকে পুরস্কৃত করা হয়। তার বাবা-মা তাকে নিশ্চিত করেন যে তার শারীরিক ক্ষমতার চেয়ে তার সাহসী আত্মার জন্যই তারা তাকে আরও বেশি ভালোবাসেন।

 পর্যালোচনা 

 "প্রতিবন্ধকতা পেরিয়ে বিজয়ের এক মনোমুগ্ধকর ও অনুপ্রেরণামূলক গল্প। অসাধারণ সুন্দর সচিত্র বিবরণ, যা খাঁটি (প্রকৃত) তথ্যে পরিপূর্ণ, তা মূল লেখার সাথে মিশে মধ্যযুগে ইংল্যান্ডের জীবনকে যেন জীবন্ত করে তুলেছে।" - দ্য নিউ ইয়র্ক টাইমস
 ​"মধ্যযুগীয় ইংল্যান্ডের আড়ম্বরপূর্ণ জাঁকজমক এবং পরিবেশের সত্যতা অনুভবের সুযোগ মেলে... সচিত্র বিবরণ অত্যন্ত সুন্দরভাবে ফুটিয়ে তোলা হয়েছে।" - কিরকাস রিভিউ
 ​"এটি একটি মর্মস্পর্শী গল্প, যা কর্মচাঞ্চল্যে ভরা এবং একই সাথে সময়ের একটি বলিষ্ঠভাবে চিত্রিত পটভূমি।" - দ্য নিউ ইয়র্কার

 তথ্যসূত্র 

 বাহিঃসংযোগ 
 ফ্যান্টাস্টিক ফিকশনে দ্য ডোর ইন দ্য ওয়াল

বিষয়শ্রেণী:মার্কিন শিশুতোষ উপন্যাস
বিষয়শ্রেণী:শিশুতোষ ঐতিহাসিক উপন্যাস